BEC เปิดผังรายการใหม่ “ละคร-ซีรีส์-วาไรตี้” เดือน ก.ย.นี้
BEC เปิดผังรายการใหม่ก่อนสิ้นปีเริ่มออนแอร์ “ละคร-ซีรีส์-วาไรตี้-หนัง” ช่วงเดือน ก.ย. เตรียมมอบความสุขให้กับแฟนละครในทุกช่วงเวลา
BEC เปิดผังรายการใหม่ก่อนสิ้นปีเริ่มออนแอร์ “ละคร-ซีรีส์-วาไรตี้-หนัง” ช่วงเดือน ก.ย. เตรียมมอบความสุขให้กับแฟนละครในทุกช่วงเวลา
1 ก.ย. 2565

บริษัท บีอีซี เวิลด์ จำกัด (มหาชน) หรือ BEC กล่าวว่า หลังจากใกล้ถึงสิ้นปี 65 บริษัทเตรียมมอบความสุขให้กับแฟนละครในทุกช่วงเวลา โดยจะเริ่มออนแอร์ละครใหม่เรื่องแรก “โปงลางฮักออนซอน” โรแมนติกคอมเมดี้ กับเรื่องราวของ เพลงพิณ สาวสวยสายลุย ผู้หลงรักในศิลปวัฒนธรรมอีสานอย่างโปงลาง แต่ผู้เป็นพ่อแม่ที่เคยเป็นดาวเด่นและหมอแคนมากฝีมือกลับห้ามไม่ให้ลูกสาวยุ่งเกี่ยวกับโปงลางโดยเด็ดขาด อะไรเป็นสาเหตุที่สั่งห้ามแบบนั้นต้องติดตาม นำแสดงโดย “เด่นคุณ งามเนตร” “ติ๊ต๊ะ ชญานิศ จ่ายเจริญ” จัดโดย “อาร์ต พนิตนาฏ ฉัตรวิไล” บริษัท แฟมิลี่ พลัส ติดตามความม่วนของเสียงดนตรีและความรักกันได้ ทุกวันจันทร์-ศุกร์ เวลา 19.00-20.00 น. เริ่ม 30 กันยายน 2565
รวมถึงละครหลังข่าว “สาปซ่อนรัก” กับความเชื่อเรื่องคำสาปของตระกูล “ยินดีพงษ์ปรีชา” ที่ได้เล่าต่อกันมาว่าถูกสาปให้เหลือแต่เพียงผู้หญิงและแม่หม้าย และนั่นคือจุดเกิดศึกการห้ำหั่นแย่งชิงทรัพย์สมบัติมูลค่ามหาศาลของสตรีในบ้าน อาถรรพ์คำสาปแช่งใดๆ ไม่น่ากลัวเท่าความรัก โลภ โกรธ หลง ในใจมนุษย์ นำแสดงโดย “ใหม่ เจริญปุระ” “แหม่ม คัทลียา แมคอินทอช” “กระทิง ขุนณรงค์ ประเทศรัตน์” “ณิชา ณัฏฐณิชา ดังวัธนาวณิชย์” โดยผู้จัด “ปิ่น ณัฏฐนันท์ ฉวีวงษ์” บริษัท ที.วี.ซีน จำกัด ติดตามทุกคืนวันจันทร์-อังคาร เวลา 20.30-22.30 น. เริ่ม 5 กันยายน 2565
ส่วนละครสายฮา “ซุปตาร์ 2550” เป็นละครที่ทุกคนรอคอยการกลับมาของ 2 ซุปตาร์แห่งวงการบันเทิง “เคน ธีรเดช วงศ์พัวพันธ์” และ“แอน ทองประสม” ด้วยเรื่องราวของพระเอกในปี 2550 ที่อยากกลับมามีชื่อเสียงอีกครั้ง และการกลับมาครั้งนี้ได้ชวนนางเอกคู่จิ้นระดับตำนานคัมแบ็คมาด้วย ซึ่งเธอเป็นถึงเจ้าหญิงแห่งวงการบันเทิง จัดโดย “หน่อย บุษกร วงศ์พัวพันธ์” แห่ง บริษัท ซิติเซ่น เคน จำกัด นำเสนอทุกคืนวันพุธ-พฤหัสบดี เวลา 20.30-22.30 น. เริ่ม 15 กันยายน 2565
สำหรับเรื่องสุดท้ายเรื่อง “ที่สุดของหัวใจ” รัก โรแมนติก ดราม่า ว่าด้วยความเหลื่อมล้ำระหว่างทายาทหญิงชายของตระกูล “จางวางประวาส” ภายใต้ปีกอินทรีย์ของคุณปู่ “ประวิทย์” มหาเศรษฐียักษ์ใหญ่ ที่มักคิดเสมอว่าผู้ชายต้องเก่งกว่าผู้หญิง ทำให้ “อัญมณี” ต้องต่อสู้จนตัวเองประสบความสำเร็จ และกลับมาอีกครั้งในนาม “ดร. แอน จาง” นำแสดงโดย “แพทริเซีย กู๊ด” ประกบคู่กับ “พุฒ พุฒิชัย เกษตรสิน” ผู้จัด “หงษ์-ธัญญ์นิธิ ฉันท์เอกสิทธิ์” บริษัท หก สี่ เอี่ยว จำกัด ติดตามทุกคืนวันศุกร์ เวลา 20.30-22.30 น. และเสาร์-อาทิตย์ เวลา 20.25-22.25 น. เริ่มวันที่ 24 กันยายน 2565
ส่วนละครรีรันเริ่มตั้งแต่ “ละครดังข้ามเวลา” เรื่อง “รอยรักหักเหลี่ยมตะวัน” โรแมนติก ดราม่า แอ็คชั่น และการต่อสู้ปกป้องความรักด้วยดาบซามูไร นำแสดงโดย “มาริโอ้ เมาเร่อ” ประกบ “แต้ว ณฐพร เตมีรักษ์” จัดโดย บริษัท บริษัท เมคเกอร์ วาย กรุ๊ป จำกัด นำเสนอทุกวันจันทร์-ศุกร์ เวลา 08.50-10.25 น. เริ่ม 2 กันยายน 2565
อย่างไรก็ดีต่อด้วย “ละครช่วงบ่าย” ห้ามพลาดเรื่องราวตบจูบของพระนางรุ่นเก๋าที่ยังคงความเก๋ตลอดกาล ใน “จำเลยรัก” ความรักความแค้นระหว่าง หริณ และ โสรยา ยังไม่มีวันจาง จัดโดย “กฤษณ์ ศุกระมงคล” บริษัท เมคเกอร์วาย จำกัด ติดตามทุกจันทร์-ศุกร์ เวลา 15.00-16.30 น.
ส่วนวันหยุดในช่วง “ละครฮิตเสาร์-อาทิตย์” นำเรื่อง “ทางผ่านกามเทพ” กลับมาชำระแค้นกันต่อ ระหว่าง “ไตรภพ” ลูกชายเศรษฐีอสังหาฯ ที่พ่อกำลังจะแต่งงานกับเด็กรุ่นลูก จนไปจับตัว “ภัทรลดา” มาแก้แค้นผิดคน นำแสดงโดย “ป๋อ ณัฐวุฒิ สกิดใจ” ประกบ “พรีม รณิดา เตชสิทธิ์” จัดโดย บริษัท ทีวี ธันเดอร์ มหาชนจำกัด ติดตามทุกเสาร์-อาทิตย์ เวลา 08.50-10.15 น. เริ่ม 17 กันยายน 2565
รวมทั้งซีรีส์ไทยเรื่อง “อัยย์หลงไน๋” มีลุ้นไปกับหนุ่ม อัยย์ นักเรียนนอก ที่ต้องบินด่วนกลับมาเมืองไทย เหตุเพราะไปมีเรื่องทะเลาะวิวาทถึงขั้นโดนไล่ออก เมื่อต้องมาเข้าเรียนในมหาวิทยาลัยที่เมืองไทย ทำให้ได้พบกับ เฉิน ไน๋ ในคลาสเรียนเดียวกัน บุพเพรักแรกพบเกิดก่อตัวขึ้นอย่างมิอาจห้ามใจ งานนี้หนุ่มนักเรียนนอกถูกหนุ่มเอเชียเปล่งประกายร่ายมนตร์เสน่ห์เข้าให้เต็ม ๆ นำแสดงโดย “มีน นิชคุณ” รับบท อัยย์ “ ปิง กฤตนัน” รับบท ไน๋ ติดตามทุกวันจันทร์ เวลา 23.00-00.00 น. เริ่มวันที่ 26 กันยายน 2565
ด้านซีรีส์จีนพบการต่อสู้ระหว่างมนุษย์ เทพ และมาร ใน “ฟงเสิน ตำนานเทพพิชิตฟ้า” ที่เล่าถึง พระเจ้าโจ้ว ผู้เต็มไปด้วยความกระหายอำนาจและชื่นชอบความสำราญ ตั้งแต่ได้ขึ้นครองราชย์ชาวเมืองต่างต้องทนทุกข์จากการถูกกดขี่ข่มเหง จนสาวงาม ต๋าจี่ ได้ถูกส่งไปเป็นเครื่องบรรณาการแก่พระเจ้าโจ้ว ระหว่างนั้นปีศาจจิ้งจอกสบโอกาสเหมาะจึงเข้าสิงร่างต๋าจี่ ยั่วยวนจนพระเจ้าโจ้วหลงใหลและตกอยู่ใต้อำนาจ ความปั่นป่วนรวมถึงหายนะกำลังจะเกิดแก่โลกมนุษย์ ร้อนถึงเหล่าเทพต้องส่งผู้กล้าลงมาปกป้องชะตากรรมของมวลมนุษย์ นำแสดงโดย หลัวจิ้น, หวังลี่คุน และ เติ้งหลุน ติดตามทุกวันจันทร์-อาทิตย์ เวลา 02.50 น. เริ่ม 7 กันยายน 2565
สำหรับแฟน ๆ รายการวาไรตี้ เดือนกันยายนนี้ ช่อง 3 ขอนำ 2 รายการใหม่แกะกล่องของ บริษัท เซ้นส์ เอนเตอร์เทนเมนท์ เจ้าของรายการ “คู่ไหน ใช่เลย Secret Love” มาลงออนแอร์ในวันหยุดกับ เริ่มที่รายการ “รู้หน้าไม่รู้ใคร Who’s That?” ในรูปแบบ Talk Shoe Game มอบความสนุก ตลก หักมุม ไปพร้อมกับไขปริศนาค้นหาตัวจริง และบทลงโทษที่คาดไม่ถึง เพราะแค่เพียงเห็นหน้าอย่าเพิ่งคิดว่าคนนั้นจะเป็นเจ้าของเรื่องที่แท้จริง ออกอากาศทุกวันเสาร์ เวลา 18.20 – 19.50 น. เริ่มเสาร์ที่ 3 กันยายน 2565
อีกหนึ่งรายการ “SING OR SYNC นักร้องเสียงจริง” รายการเพลงที่แขกรับเชิญจะต้องจับให้ได้ว่าใครคือนักร้องเสียงจริง และใครคือนักร้องลิปซิงค์ รับรองความสนุกมีให้ลุ้นกันแทบนั่งไม่ติดพื้น มาช่วยกันสืบค้นหานักร้องเสียงจริง พร้อมกับการกลั่นแกล้งเพื่อเผชิญกับบทลงโทษกันให้สะใจ ออกอากาศให้รับชมกัน ทุกวันอาทิตย์ เวลา 18.20 – 19.50 น. เริ่มอาทิตย์ที่ 4 กันยายน 2565
​ขณะที่ “แชนแนล ทรี มูฟวี่ส์” ภาพยนตร์ดี ๆ ทุกคืนวันเสาร์ เดือน กันยายน 2565 จะพาไปชมหนังดังทั้งจีนฝรั่งรวมมาไว้หน้าจอ ช่อง 3 ตั้งแต่ เวลา 23.55-01.55 น. เริ่มจาก วันเสาร์ที่ 3 กันยายน 2565 มาสนุกกับภาพยนตร์เรื่อง Tian Di: เหยียบดินให้ดังถึงฟ้า นำแสดงโดย : หลิวเต๋อหัว, เฉินเส้าเสีย,หลิวสงเหยิน วันเสาร์ที่ 10 กันยายน2565 ภาพยนตร์เรื่อง Running Out Of Time II: เกมปล้น คนเหนือมนุษย์ นำแสดงโดย: หลิว ชิงเหวิน, เจิ้ง อี้เจี้ยน, หลิน ซีเหลย, รูบี้ หว่อง วันเสาร์ที่ 17 กันยายน2565 ภาพยนตร์เรื่อง Throw Down: คนจริง คู่ใหญ่ นำแสดงโดย : กู่เทียนเล่อ, กัวฟู่เฉิง, เชอร์รี่ ยิง และวันเสาร์สุดท้ายวันที่ 24 กันยายน 2565 พบกับ ภาพยนตร์เรื่อง The Legend Of Zu: ซูซัน ศึกเทพยุทธถล่มฟ้า นำแสดงโดย : เจิ้งอี้เจี้ยน, จางป๋อจื่อ, กู่เทียนเล่อ, จางซิยี่ ตามลำดับ
ทั้งนี้ ติดตามความบันเทิงเดือนกันยายน 2565 กับช่อง 3 และรับชมความเคลื่อนไหวทั้งละคร, ข่าว, ซีรีส์, วาไรตี้, และกิจกรรมดี ๆ อีกมากมาย ทาง 3Plus “ดูช่อง 3 กด 33 ดูมือถือ กด 3Plus”